**Ӱредӱ ишчилердиҥ куран айда ӧдӱп турган јаҥжыккан республикан јуунында алтай тил ле литератураныҥ ӱредӱчилериниҥ секциязын ӧткӱрерине методикалык ууламјылар**

*Ж.И. Амырова, БУ ДПО РА «ИПКи ППРО РА»-ныҥ*

*алтай тил ле литератураны ӱредериниҥ*

*методиказыныҥ кафедразыныҥ јааны*

Алтай тил ле литератураныҥ ӱредӱчилериниҥ методикалык биригӱзинде (секцияда) кӧрӱлетен бодоштыра темалар:

* + 1. Ӱренчиктердиҥ ӱредӱ турулталарын баалаары: предметти ӱренериниҥ ле метапредметле колбулу турулталары.
    2. Ченелте ишти ӧткӱрериниҥ аайы, ишти баалаарыныҥ ла кемјиириниҥ некелтелери.
    3. Алтай тил ле литературала 9, 11 класстыҥ ӱренчиктерин государственный (итоговый) аттестацияга белетеери.
    4. Алтай Республиканыҥ школдорында баштамы школдо алтай тил ле литературалык кычырышты ӱредериниҥ программазыла алган ӱредӱзиниҥ, тӧс билгириниҥ кемин шиҥдеер амадулу баштамы школдо 2015-2016 јылдарда ӧткӱрилген Мониторингтиҥ турулталары.
    5. Билгири тереҥ, јайалталу балдарла иштеери, олорды республикан, бастырароссиялык олимпиадаларга белетеери.

**1. Ӱренчиктердиҥ ӱредӱ турулталарын баалаары: предметти ӱренериниҥ ле метапредметле колбулу турулталары.**

Ӱренчиктиҥ ижин баалаары Федерал эл-тергеелик ӱредӱ стандарттыҥ некелтелеринде тӧс јерде турат. Бӱгӱн ӱредӱчи ӱренчиктиҥ ижин, једимин јаҥжыккан аайынча баалаар аргазы јок.

Јаҥжыккан ӱредӱни алзабыс, анда ӱренчиктерди ӱредӱчи ӱредери, тереҥ билгирди ӱредӱчи берери, ижине темдек-баа тургузары јаан ајаруга алынган. Эмдиги некелтелерле болзо, ӱредӱчи ӱренчикти кандый ла ишти бойы эдерине, берген сурагыныҥ, јакылтазыныҥ аайына, јартына бойы чыгарына, бойыныҥ эмезе бой-бойыныҥ ижин баалаарына ӱредер керек. Ӱредӱчи баланыҥ ижин ууламјылап, башкарып јат.

Кажы ла ӱренчик ӱредӱчиге учурлу. Олордыҥ кажызы ла бойы алдынаҥ башка (кӧрӱм-шӱӱлтезиле, бӱткен бӱдӱмиле, санаа-ууказыла), ӱредӱчи кандый ла балага аҥылу ајару салып, кажызыныҥ ла ижин аҥылу баалаар учурлу. Урокто олордыҥ билгириниҥ кемине келиштире иш бӱдӱртер, јакылталар берер.

Ӱренчиктерди кандый ла ишти бӱдӱрерге бедреништӱ иштеерине, керектӱ јетирӱни јеҥил таап, оныла чын тузаланып турарына ӱредер; кажы ла урокто ӱредӱчи баланы бойы алдында иштенерине, берген јакылтаны бойы бӱдӱрерине; тереҥ сананып иштеерине, бойыныҥ билгирин тузаланып, кандый бир јетирӱ аайынча санаа-шӱӱлтезин чыгара айдарына, кемниҥ де шӱӱлтезиле јӧп лӧ јӧп эмес болгонын керелеп турарына; ӧмӧдӧ иштеп, ондо бойын тудунып, эптӱ куучындажып, бойыныҥ шӱӱлтезин айдып, берилген сурактарды шӱӱжеринде, ишти бӱдӱреринде эрчимдӱ туружарына; берилген ишти тӱрген баштап, амадузына јединерге чырмайып иштеерине, ижин башкарып билерине, эткен ижине каруулу болорына ӱредер керек. Кажы ла эткен ижин бойы баалап, јеткен једимдерин темдектеп, амадузына јеткенин-јетпегенин эмезе ижиниҥ јастыразын бойы айдып турарына ӱредӱчи кажы ла урокто темиктирер керек. Мындый иштерди бӱдӱрип, метапредметный турулталарга јединер.

*Ишти**баалаарыныҥ башка-башка бӱдӱмдери:*

* ӱренчик бойыныҥ ижин баалаары;
* бой-бойыныҥ ижин баалаары;
* ижи учун темдек-баа тургузары (ӱренчиктиҥ бойыныҥ ижин баалаганына тайанып, ӱредӱчи тургузар);
* кӱӱн-санаазын айдып, ишти баалаары (јакшы эткенин јӧмӧп, једимин-једикпестерин темдектегени (оос эрмек-куучынла јетирери);
* ишти шиҥдеп, рецензия, отзыв бичиири (иштиҥ эдилген кемин темдектеп, санаа-шӱӱлтезин бичип, ишти баалаары (ӱренчиктер бой-бойыныҥ ижин баалаар аргалу).

Јаҥжыккан уроктордо ӱренчиктиҥ ижине јаҥыс ла ӱредӱчи темдек-баа тургускан болзо, эмди айалга солынып калган. Предметти ӱренериниҥ ле метапредметле колбулу турулталарга једингенин ӱренчик бойы баалаарына ӱредӱчи айалга тӧзӧп јат.

Эмдиги ӱредӱниҥ амадузыныҥ бирӱзи – ол ӱренчик ле ӱредӱчи бой-бойыла бек колбуда иштеп, пландалган турулталарга јединерине таскадары болуп јат. Ӱренчикти бойына амаду тургузып, јединетен турулталарын пландап, ого јединер амадулу болорына таскадар. Ижин бӱдӱрген соҥында, амадузына јеткен бе, пландалган турулталары бӱткен бе, ӱренчик бойыныҥ ижин шиҥдеп, ижин баалаар аргалу. Ӱренчиктерди предметле колбулу билгирин баалаарыла колбой, класстыҥ балдарыла кожо иштегенин шӱӱжип, кандый критерийлерле ишти баалаарын куучындажып, бир шӱӱлте чыгарар.

**Ишти баалаарыныҥ эп-аргалары:**

* башка-башка бӱдӱмдӱ иш бӱдӱргенин бӱткӱл классла шӱӱжип, ишти баалаары;
* бой-бойыныҥ ижин шиҥдеп, баалаары (эжерлеп иштеер тужында);
* бойыныҥ ижин шиҥдеп баалаары;
* бойыныҥ јастыраларын таап, оны тӱзедериле иштеери.

Ӱренчиктерди озо баштап бастыра классла иштедип, оноҥ бой-бойыныҥ ижин кӧрӱп, шиҥдеп, јастыраларды кожо шӱӱшкени јарамыкту. Бойы алдында иштенип турза, катап јастыра божотпоско чырмайар, ижин баалаарында ак-чек болор.

*Ишти баалаарыныҥ алтамдары (алгоритми):*

* Ӱренчик ле ӱредӱчи кожо ишти баалаарыныҥ ээжилерин шӱӱжер.
* Нени эдер керек болгон? (иштиҥ амадузын чокымдаар).
* Ишти бӱдӱрип болгон бо, амадуга јеткен бе, кӧрӧр.
* Бастыра иш чын бӱдӱрилген бе эмезе јастыралар ба, шӱӱр.
* Ишти бойыныҥ кӱчиле эткен бе эмезе кемниҥ де болужыла ба, айдар.
* Ишти бӱдӱреринде кандый билгирлерин тузаланганын чокымдаар.
* Иш кандый кеминде бӱдӱрилген шиҥдеп, баалаар.

Мындый алтамдарла иштегени ажыра балдарды ижин ээчий-деечий бӱдӱрерине, санаа-шӱӱлтезин чыгара айдарына, ижиниҥ амадузына јединерине чырмайарына темиктирер. Бойыныҥ ижин чындый баалаарына ӱренер.

1. **Ченелте ишти ӧткӱрериниҥ аайы, ишти баалаарыныҥ ла кемјиириниҥ некелтелери.**
2. **Алтай тил ле литературала 9, 11 класстыҥ ӱренчиктерин государственный (итоговый) аттестацияга белетеери.**

Алтай тил ле литератураныҥ урогында јӱк ле ӱредӱчи ӱренчиктиҥ ижин баалайтан иштер бар – ол ченелте иштер (башка-башка бӱдӱм диктанттар, изложениелер, чӱмдемел иштер ӧткӱргени).

Бӱгӱнги кӱнде ченелте иштердиҥ грамматикала божодылган јастыраларын тӱзедери аайынча бир аай тургузылган некелтелер јаҥырта кӧрӱлбегени учун, алтай тил ле литератураныҥ ӱредӱчилери јаҥжыккан аайынча ӱренчиктердиҥ иштерине эки башка темдек-баа тургузып, баалайдылар. Мынайда баалап, кезик ӱредӱчилер кандый бир јастыраны божодып эмезе кандый јастырага кийдиретенин ајарбай калат.

Ченелте иштерди шиҥдеп кӧрӧри, јастыралардыҥ бӱдӱмдерин бир аайлаары, грамматикала јакылталарды бӱдӱрергенин шиҥдеери аайынча чокым некелтелер керек болот. Оныҥ учун диктант, изложение ле чӱмдемел иштерди ӧткӱрип, олорды шиҥдеп, баалаарына бир аай тургузылган некелтелер бередис.

Берилген некелтелерле алтай тил ле литератураныҥ ӱредӱчизи орто класстарда јаантайын тузаланып, ченелте иштерди шиҥдеер, баалаар. Чокым некелтелерле иштерди шиҥдеп, турулталарга јединер аргалу.

2014 јылдаҥ бери Алтай Республиканыҥ школдорында тӧс текши ле орто текши ӱредӱни божодып јаткан ӱренчиктер тӧрӧл тил ле тӧрӧл литературала государственный (итоговый) аттестация бӱдӱмле экзамен табыштырат.

Тӧс текши ле орто текши ӱредӱни божодып јаткан ӱренчиктерди тӧрӧл тил ле тӧрӧл литературала экзаменди эрчимдӱ табыштырарына белетеп, ченелте иштер бӱдӱртип, берилген некелтелерди тузаланып, иштерди баалаар.

Диктантты, изложениени ӧткӱрердеҥ озо ӱредӱчи ајару салатан сурактар:

* Тексттиҥ оҥдайы ӧткӧн темага келижер бе?
* Ӱренчиктердиҥ јажына келижер бе?
* Тексттеҥ кандый бир јетирӱ алар ба?
* Кемиле ӧткӱрилип јаткан класска келижер бе?

*Диктантты баалаарыныҥ некелтелери:*

Таблица 1

|  |  |  |
| --- | --- | --- |
| *№* | *Ӱренчиктиҥ чын бичиирине ле эрмек-куучынында фактический јастыраларына некелтелер* | *Балл*  *дар* |
| I. | Орфографический јастыралар јок эмезе 1 јастыранаҥ кӧп эмес | **5** |
|  | 2 јастыра божодылган | 4 |
|  | 3 јастыра божодылган | 3 |
|  | 4 јастыра божодылган | 2 |
|  | 5 јастыра божодылган | 1 |
|  | 6 эмезе оноҥ кӧп јастыралар божодылган | 0 |
| II. | Пунктуационный кемин бӱдӱргени |  |
|  | Токтой тӱжер темдектер тургузарында јастыралар јок эмезе 1 јастыра божодылган | **5** |
|  | 2 јастыра божодылган | 4 |
|  | 3 јастыра божодылган | 3 |
|  | 4 јастыра божодылган | 2 |
|  | 5 јастыра божодылган | 1 |
|  | 6 эмезе оноҥ до кӧп јастыралар божодылган | 0 |
| III. | Грамматикалык кемин бӱдӱргени |  |
|  | Грамматикалык јастыралар јок эмезе 1 јастыра божодылган | **2** |
|  | 2 јастыра божодылган | 1 |
|  | 3 эмезе оноҥ до кӧп јастыралар божодылган | 0 |
| IV. | Эрмек-куучынныҥ кемин бӱдӱргени, текстти чокым бергени |  |
|  | Эрмек-куучынныҥ јастыралары јок эмезе 2-деҥ кӧп эмес јастыра божодылган | **5** |
|  | 2 јастыра божодылган | 4 |
|  | 3 јастыра божодылган | 3 |
|  | 4 јастыра божодылган | 2 |
|  | 5 јастыра божодылган | 1 |
|  | 6 эмезе оноҥ до кӧп јастыралар божодылган | 0 |
|  | Бастыра бӱдӱрилген иште некелтелер аайынча тургузылар баллдыҥ кеми | **17** |

Ӧрӧги берилген ајаруга тайанып, текстти талдап диктантты ӧткӱрер. Ӧткӱрип јаткан класстагы балдардыҥ јажын ајаруга алып, текстти кычырар. Текстти баштапкы катап кычырза, ӱренчиктер угуп, тексттиҥ тӧс учурын сананып, сӧстӧрдиҥ чын бичилерин, эрмектердиҥ токтой тӱжер темдектерин тургузарын сананар учурлу.

Экинчи катап кычырза, балдар диктантты бичип баштайт. Ӱренчиктерди баштамы класстардаҥ ала меҥдебей бичиирине ӱредер. Меҥдеп бичизе, бала сананбай ла јастыра божодып ийер аргалу.

Диктантты кычырып турган ӱредӱчиниҥ ӱни тыҥ, јарт болор учурлу. Бастыра эрмектер бичилген соҥында, ӱредӱчи такып кычырар. Бу тужында балдар бойлорыныҥ ижин шиҥдеп, јастыразын тӱзедер аргалу.

Ишти шиҥдеер тужында, ӱредӱчи баштапкы таҥмалу таблицада беригениле кӧрӧр, чын бичиирине канча јастыра эдилген, керектӱ баллды тургузып, пунктационный канча јастыра эдилген, грамматический, речевой, фактический јастыраларды чоттоп, келиштире баллды тургузып бастыра баллды чыгарар. Экинчи таблицада берилгениле грамматикала јакылтаны бӱдӱргенин чоттоор.

Јастыралардыҥ тоозына чокым ла кирбей турган јастырлар бар:

– ээжиге кирбей турган сӧстӧр;

– сӧсти јолдоҥ јолго кӧчӱргени;

– танык такып бичилген;

– сӧстиҥ учында бир учуралда танык божодылып калза;

– эрмекте бир сӧс эки катап бичилген болзо.

3 мындый јастыра 1 јастыра деп чоттолор, кийнинде божодылган мындый јастыралар база чоттолор.

Ӱренчиктиҥ тӱзеткен эки јастыразы, 1 јастыра деп чоттолор.

Јастыра божодылган деп чоттолбос учуралдар:

– бир катап эрмектиҥ учында точка тургуспаган, је экинчи эрмек јаан таныктаҥ бичилген болзо;

– бир сӧстиҥ ордына ӧскӧ учурыла јуук сӧс бичилген болзо.

Мынайда бастыра баллдарды кожуп, 6-чы таблицада берилгениле темдек-баа тургузар.

***Изложениени баалаарыныҥ некелтелери:***

Изложенинҥ текстиниҥ оҥдайы, кеми ӧткӱрилип јаткан класстыҥ балдарыныҥ јажына келижер, эрмектери ӧткӧн ээжилерге келижер учурлу.

Текстти ӱредӱчи уроктыҥ бажында эки катап кычырар.

Изложение јайаан јакылталу болзо, оныҥ сурагы тексттиҥ оҥдайыла колбулу болор учурлу.

Изложение бичиирдеҥ озо ӱренчиктер текстти кыскартып бичиир эп-аргала таныш болор керек.

Ӱренчиктиҥ ижинде 50-неҥ ас сӧс болзо (чодына болушчы куучын-эрмектиҥ бӧлӱктери база кирер), иш бӱдӱрилбеген 0 балл болор.

Таблица 2

|  |  |  |
| --- | --- | --- |
| *№* | *Изложениени бичиириниҥ некелтелери* | *Баллдар* |
| 1. | Изложениениҥ оҥдайын јетиргени |  |
|  | Ӱренчик уккан тексттиҥ оҥдайын чике јетиргени, чокым бичигени | 1 |
|  | Ӱренчик уккан тексттиҥ оҥдайын чике јетирип болбогон, чокым бичибеген | 0 |
| 2. | Текстти кыскартып бичиириниҥ эп-аргазын тузаланганы |  |
|  | Ӱренчик уккан текстти кыскартып бичиириниҥ эп-аргазын эптӱ тузаланып, оныҥ тӧс учурын толо јетиргени | 1 |
|  | Ӱренчик уккан текстти кыскартарыныҥ эп-аргазын тузаланып, тӧс учурын јетирип албаганы | 0 |
|  | Бастыра | **2** |

Таблица 3

|  |  |  |
| --- | --- | --- |
| *№* | *Ӱренчиктиҥ чын бичиирине ле эрмек-куучынында фактический јастыраларына некелтелер* | *Баллдар* |
| I. | Орфографический јастыралар јок эмезе 1 јастыранаҥ кӧп эмес | 2 |
|  | 2-3 јастыра божодылган | 1 |
|  | 4 эмезе оноҥ кӧп јастыралар божодылган | 0 |
| II. | Пунктуационный кемин бӱдӱргени |  |
|  | Токтой тӱжер темдектер тургузырында јастыралар јок эмезе 1 јастыра божодылган | 2 |
|  | 2 јастыра божодылган | 1 |
|  | 3 эмезе оноҥ до кӧп јастыралар божодылган | 0 |
| III. | Грамматикалык кемин бӱдӱргени |  |
|  | Грамматикалык јастыралар јок эмезе 1 јастыра божодылган | 2 |
|  | 3-4 јастыра божодылган | 1 |
|  | 5 эмезе оноҥ до кӧп јастыралар божодылган | 0 |
| IV. | Эрмек-куучынныҥ кемин бӱдӱргени |  |
|  | Эрмек-куучынныҥ јастыралары јок эмезе 2-деҥ кӧп эмес јастыра божодылган | 2 |
|  | 3-4 јастыра божодылган | 1 |
|  | 5 эмезе оноҥ до кӧп јастыралар божодылган | 0 |
| V. | Бичиир эрмек-куучынды чокым кӧргӱскени |  |
|  | Бичилген иште ле терминдерде фактический јастыралар јок | 2 |
|  | Бичилген иште ле терминдерде 1 јастыра божодылган | 1 |
|  | Бичилген иште ле терминдерде 2 эмезе оноҥ до кӧп јастыралар божодылган | 0 |
|  | Бастыра бӱдӱрилген иште некелтелер аайынча тургузылар баллдыҥ кеми | **10** |

Таблица 4

|  |  |  |
| --- | --- | --- |
| *№* | *Тексттиҥ шӱӱлтези ээчий-деечий чын барганын ла јайаан јакылтаны чын бӱдӱргенин баалаары* | *Баллдар* |
| I. | Ӱренчик тексттиҥ шӱӱлтезин ээчий-деечий барганын буспай бӱдӱргени | 2 |
|  | Логикалык јастыра јок болгоны, тексттиҥ тӧс шӱӱлтезиниҥ ээчий-деечий болгоны бузулбаганы;  Текстти бӧлӱктерге бӧлигенинде јастыра јок болгоны |  |
| II. | Ӱренчик тексттиҥ шӱӱлтезин ээчий-деечий барганын буспай бӱдӱргени, је | 1 |
|  | 1 логикалык јастыра эмезе бӧлӱктерге (абзац)  бӧлигенинде 1 јастыра эткен болзо |  |
| III. | Ӱренчик тексттиҥ шӱӱлтезин ээчий-деечий барганын бузып, | 0 |
|  | 1-2 логикалык јастыралар божодып, текстти бӧлӱктерге јастыра бӧлигени |  |
|  | Бастыра | **2** |

Таблица 5

|  |  |  |
| --- | --- | --- |
| *№* | *Изложениениҥ јайаан јакылтазын бӱдӱргени* | *Баллдар* |
| 1. | Текстте берилген курч суракты оҥдогоны |  |
|  | Ӱренчик берилген јакылтаны бӱдӱргени, суракка толо каруу бергени | **2** |
|  | Ӱренчик јакылтаны бӱдӱрбегени | 0 |
| 2. | Ӱренчик санаа-шӱӱлтезин толо бичигени |  |
|  | Јакылтаны ӱренчик толо каруу берип, санаа-шӱӱлтезин чокым-јарт бичигени | 1 |
|  | Јакылтаны ӱренчик бӱдӱрбегени, санаа-шӱӱлтезин бичибегени | 0 |
| 3 | Бойыныҥ санаа-шӱӱлтезин быжулаганы |  |
|  | Бойыныҥ санаа-шӱӱлтезин быжулап, оны темдектерле кӧргӱскени, толтырганы | 1 |
|  | Бойыныҥ санаа-шӱӱлтезин бичибегени | 0 |
|  | Бастыра | **3** |

Таблица 6

|  |  |  |  |  |
| --- | --- | --- | --- | --- |
| *Ишке темдек- баа тургузары* | «2» | «3» | «4» | «5» |
| *Баллдар* | 0-4 | 5-10 | 11-14 | 15-17 |

Јайаан јакылта јок изложение ӧткӱрзе, ӱредӱчи 2-чи ле 5-чи таблицаларга тайанып, иштерди шиҥдеер. Јайаан јакылталу изложение бичитсе, 3-чи, 4-чи, 5-чи таҥмалу таблицаларга тайанып, иштерди шиҥдеп, баллдарды чоттоп, 6-чы таҥмалу таблицала темдек-бааны тургузар.

**Литературалык ла јайым темаларга бӱдӱрилген чӱмдемел ишке некелтелер**

Ӱренчиктиҥ бичип бӱдӱрген эрмек-куучынында ла чӱмдемел ижинде фактический јастыралар јок болоры аҥылу некелтелерге тайанып баалалып јат (таблица 1, 2, 3).

Алтай литературала литературалык темага бӱдӱриген чӱмдемел иш № 1таблицада берилген некелтелерле бааланат.

Бастыра некелтелердиҥ ортозынаҥ «Теманы канча кире тереҥ ачканы ла кӧрӱм-шӱӱлтези ого келижип турганы» деп бӧлӱк тӧс учурлу болор. Бу бӧлӱкте эксперт 0 балл тургусса, иш бӱдӱрилбеген деп чотолып, арткан бӧлӱктерде база 0 балл тургузылары темдектелет.

Јайым темага бӱдӱрилген чӱмдемел иш № 2 таблицада некелтелерге тайанып баалалат. Чӱмдемел ишти баалайтан некелтелердиҥ ортозында баштапкызы (оҥдайын кӧрӧтӧни) тӧс болуп јат. Ишти кӧрӧр камыстыҥ турчылары баштапкы некелтелерле 0 балл тургускан болзо, јакылта бӱдӱрилбеген деп чотолор, оноҥ ары ӧскӧ некелтелерле кӧрӱлбес.

Чӱмдемел ишти баалаар тушта бӱдӱрилген иштиҥ кемин ајаруга алар. Ӱренчиктиҥ бичип бӱдӱрген ижинде сӧстӧрдиҥ тоозы 300-теҥ ас болбос керек. Сӧстӧрдиҥ тоозы 250-неҥ ас болзо, јакылта бӱдӱрилбеген деп 0 балл тургузылар.

**Литературалык темага бӱдӱрилген чӱмдемел ишке некелтелер**

**Таблица №1.**

|  |  |  |
| --- | --- | --- |
| **№ /№** | **Алтай литературала литературалык темага бӱдӱрилген чӱмдемел ишке некелтелер** | **Баллдар** |
| I. | **Теманы канча кире тереҥ ачканы ла кӧрӱм-шӱӱлтези ого келижип турганы** |  |
|  | Экзаменде ӱренчик теманы автордыҥ кӧрӱмине тайанып ачып јат (ӱлгерди ылгаарында автордыҥ тӧзӧлгӧ шӱӱлтезин ајаруга алат); керектӱ болзо, бойыныҥ кӧрӱм шӱӱлтезин тӧзӧйт; бойыныҥ тезистерин бӱдӱмјилейт. | 3 |
|  | Экзаменде ӱренчик теманы автордыҥ кӧрӱмине тайанып ачып јат, (ӱлгерди ылгаарында автордыҥ тӧзӧлгӧ шӱӱлтезин ајаруга алат); керектӱ болзо, бойыныҥ кӧрӱм шӱӱлтезин тӧзӧйт; бойыныҥ тезистерин бӱдӱмјилейт,  **је** тезистери тыҥ ла бӱдӱмјилӱ эмес | 2 |
|  | Экзаменде ӱренчик чӱмдемелдиҥ темазын кайкалай ла ӧдӧ берген (ӱлгерди автордыҥ тӧзӧлгӧ шӱӱлтезин ајаруга албаган) **эмезе** бойыныҥ тезистерин быжулабаган | 1 |
|  | Школды божодып јаткан ӱренчик чӱмдемел иштиҥ темазын ачып болбогон (баштапкы некелте аайынча 0 балл алган болзо, аткан эки бӧлӱкте база 0 балл тургузылар). | 0 |
| II. | **Чӱмдемелдиҥ текстин тузаланганы керектӱ болгоны** |  |
|  | Кӧрӱп турган чӱмдемелдиҥ текстин элбеде ле јеринде тузаланган (јартамалду цитаталар, тексттиҥ ӱзӱктерин кыскарта куучындап, олорды балаганы, чӱмдемелдиҥ текстине ууламјылар эдилгени) | 2 |
|  | Текстти тузаланган, **је**  јаантайын ла керектӱ эмес (талдап алган тезисле чике колбу јок) | 1 |
|  | Текстти тузаланбаган, шӱӱлтелери текстле быжулалбаган | 0 |
| III. | **Сайламазы бӱткӱл ле чӱмдемел иште шӱӱлте ээчий-деечий чын барганы** |  |
|  | Чӱмдемел иштиҥ сайламазы бӱткӱл, бӧлӱктери бой-бойыла санаа-шӱӱлте аайынча колбулу, шӱӱлтениҥ ӧзӱми ээчий-деечий барат, кереги јок такып айдылганы јок, шӱӱлтези бузулбаган | 2 |
|  | Чӱмдемелдиҥ сайламазында бузулыштар бар: бӧлӱктери бой-бойыла санаа-шӱӱлте аайынча колбулу,  **је** шӱӱлте такып айдылат, **эмезе**  куучындаганы ээчий-деечий барганында бузулыштар бар (ол тоодо айдынганыныҥ шӱӱлте аайынча бӧлӱктериниҥ ичинде), **эмезе**  чӱмдемелдиҥ темазынаҥ тура јӱре берген | 1 |
|  | Чӱмдемелдиҥ сайлама тӧзӧлгӧ кӧрӱнбей јат,  **эмезе**  бичигенинде санаа-шӱӱлтениҥ ээчий-деечий апарарында јарабас јастыралар божотконы, **эмезе**  бӧлӱктердиҥ ортозында колбу јок | 0 |
|  | **Литературалык темала чӱмдемел иштиҥ некелтелери аайынча эҥ бийик балл** | 7 |

**Јайым темага бӱдӱрилген чӱмдемел ишке некелтелер**

**Таблица №2.**

|  |  |  |
| --- | --- | --- |
| № /№ | Алтай литературала јайым темага бӱдӱрилген чӱмдемел ишке некелтелер | Баллдар |
| I. | **Теманы канча кире тереҥ ачканы ла кӧрӱм-шӱӱлтези ого келижип турганы** |  |
| Экзаменде ӱренчик теманы ачып јат, бойыныҥ кӧрӱм шӱӱлтезин тӧзӧйт; бойыныҥ тезистерин бӱдӱмјилейт | 3 |
| Экзаменде ӱренчик теманы ачып јат, керектӱ болзо бойыныҥ кӧрӱм шӱӱлтезин тӧзӧйт;  **је** тезистери тыҥ ла бӱдӱмјилӱ эмес | 2 |
| Экзаменде ӱренчик чӱмдемелдиҥ темазын кайкалай ла ӧдӧ берген, **эмезе**  бойыныҥ тезистерин бӱдӱмјилебеген | 1 |
| Школды божодып јаткан ӱренчик чӱмдемел иштиҥ темазын ачып болбогон (баштапкы некелте аайынча 0 балл алган болзо, аткан эки бӧлӱкте база 0 балл тургузылар). | 0 |
| II. | **Ӱренчик чӱмдемел ижи аайынча бойыныҥ санаа-шӱӱлтезин чокымдаары** |  |
| Ӱренчик курч сурак аайынча темага келиштире бойыныҥ санаа-шӱӱлтезин айдып јат, экинеҥ ас эмес чокым темдектер берет | 2 |
| Ӱренчик курч сурак аайынча темага келиштире бойыныҥ санаа-шӱӱлтезин айдып јат, је бир ле чокым темдек кӧргӱскен | 1 |
| Ӱренчик курч сурак аайынча темага келиштире бойыныҥ санаа-шӱӱлтезин айдып јат, чокым темдектер кӧргӱспеген  **эмезе**  ӱренчиктиҥ бойыныҥ кӧрӱми иште кӧргӱзилбеген,  **эмезе**  ӱренчик темага келишпей турган курч сурак аайынча бойыныҥ санаа-шӱӱлтезин кӧргӱскен | 0 |
| III. | **Сайламазы бӱткӱл ле чӱмдемел иште шӱӱлте ээчий-деечий чын барганы** |  |
| Чӱмдемел иштиҥ сайламазы бӱткӱл болгоныла аҥыланат, бӧлӱктери, улустыҥ айтканы бой-бойыла санаа-шӱӱлте аайынча колбулу, шӱӱлтениҥ ӧзӱми ээчий-деечий барат, кереги јок такып айдылганы јок, шӱӱлтези бузулбаган | 2 |
| Чӱмдемелдиҥ сайламазында бузулыштар бар: бӧлӱктери бой-бойыла санаа-шӱӱлте аайынча колбулу,  **је** шӱӱлте такып айдылат,  **эмезе**  куучындаганы ээчий-деечий барганында бузулыштар бар (ол тоодо айдынганыныҥ шӱӱлте аайынча бӧлӱктериниҥ ичинде), **эмезе**  чӱмдемелдиҥ темазынаҥ тура јӱре берген | 1 |
| Чӱмдемелдиҥ сайлама тӧзӧлгӧ кӧрӱнбей јат,  **эмезе**  бичигенинде санаа-шӱӱлтениҥ ээчий-деечий апарарында јарабас јастыралар божотконы, **эмезе**  бӧлӱктердиҥ ортозында колбу јок | 0 |
|  | **Јайым темала чӱмдемел иштиҥ некелтелери аайынча эҥ бийик балл** | 7 |

**Ӱренчиктиҥ чын бичип билери ле эрмек-куучынында фактический јастыраларына некелтелер**

**Таблица №3.**

|  |  |  |
| --- | --- | --- |
| **№** | **Ӱренчиктиҥ чын бичип билери ле эрмек-куучынында фактический јастыраларына некелтелер** | **Балл** |
| I. | **Орфографический кемин бӱдӱргени** | |
| Орфографический јастыралар јок эмезе 1 јастыранаҥ кӧп эмес | 2 |
| 2-3 јастыра божодылган | 1 |
| 4 эмезе оноҥ кӧп јастыралар божодылган | 0 |
| II. | **Пунктуационный кемин бӱдӱргени** | |
| Токтой тӱжер темдектер тургузырында јастыралар јок эмезе 2 јастыранаҥ ас божодылган | 2 |
| 3-4 јастыра божодылган | 1 |
| 5 эмезе оноҥ до кӧп јастыралар божодылган | 0 |
| III. | **Грамматикалык кемин бӱдӱргени** | |
| Грамматикалык јастыралар јок эмезе 1 јастыра божодылган | 2 |
| 2 јастыра божодылган | 1 |
| 3 эмезе оноҥ до кӧп јастыралар божодылган | 0 |
| IV. | **Эрмек-куучынныҥ кемин бӱдӱргени** | |
| Эрмек-куучынныҥ јастыралары јок эмезе 2-деҥ кӧп эмес јастыра божодылган | 2 |
| 3-4 јастыра божодылган | 1 |
| 5 эмезе оноҥ до кӧп јастыралар божодылган | 0 |
| V. | **Бичиир эрмек-куучынды чокым кӧргӱскени** | |
| Бичилген иште ле терминдерде фактический јастыралар јок | 2 |
| Бичилген иште ле терминдерде 1 јастыра божодылган | 1 |
| Бичилген иште ле терминдерде 2 эмезе оноҥ до кӧп јастыралар божодылган | 0 |
|  | **Бастыра бӱдӱрилген иште некелтелер аайынча тургузылар баллдыҥ кеми** | **10** |

* Литературалык ла јайым темаларла чӱмдемел иштиҥ некелтелери аайынча эҥ бийик балл – 7.
* Јастыра јок бичиири, орфографиялык ла фактический jастыралар jок учун – 10 балл.

Тӧмӧнги таблицада государственный итоговый аттестацияда чӱмдемел иш учун тургузылган баштамы баллдарды темдектерге кӧчӱрилериниҥ кеми берилген.

|  |  |  |  |  |
| --- | --- | --- | --- | --- |
| **Беш балла баалаары** | **«2»** | **«3»** | **«4»** | **«5»** |
| **Баштапкы балл** | **0-4** | **5-10** | **11-14** | **15-17** |

Ӱредӱчилер ченелте ишти ӧткӱрериниҥ аайына, ишти баалаарыныҥ ла кемјиириниҥ некелтелерине ајару салып, ӧрӧги берилген таблицаларды тузаланып, ӱренчиктердиҥ ченелте иштерин баалаап, тӧс текши ӱредӱни ле орто текши ӱредӱни божодып јаткандарды ГИА-га чыҥдый белетеер аргалу. Баштамы ла орто класстардыҥ ӱренчиктерин ӧрӧги берилген ууламјыларла иштедип, темиктирип, эрчимдӱ иш ӧткӱрип, келер ӧйдӧ ГИА-ны чыҥдый, јалтаныш јогынаҥ табыштырарына темиктирер аргалу. Бала бойыныҥ эткен ижин, керегин баалап, јастыразын кӧрӱп, билип, оны тӱзедерине албанып турарына јединер керек.

**4**. **Алтай Республиканыҥ школдорында баштамы текши ӱредӱде 2-4 класстарда алтай тилди ле литературалык кычырышты ӱредериниҥ программазыла алган ӱредӱзиниҥ, тӧс билгириниҥ кемин шиҥдеер амадулу мониторинг ӧткӱрилген**.

Алтай Республиканыҥ школдорында баштамы текши ӱредӱде 2-4 класстарда алтай тилди ле литературалык кычырышты ӱредериниҥ программазыла алган ӱредӱзиниҥ, тӧс билгириниҥ кемин шиҥдеер амадулу мониторинг 2015-2016 ӱредӱлӱ јылда ӧткӱрилген. Мониторингти ӧткӱреринде муниципал ӱредӱ башкарузыныҥ ишчилери ле школдордыҥ башкарузы, алтай тил ле литератураныҥ ӱредӱчилери турушкан. Ӱренчиктердиҥ иштерин ӱредӱчилер бойлоры шиҥдеп, ижин баалап аткаргандар.

КИМ-дердиҥ јакылталары ӱренчиктердиҥ предметле билгирин, метапредметле, бойыныҥ таҥынаҥ ӧзӱмиле колбулу темигӱлерин, текши ӱредӱ эдилгелер темиккенин шиҥдеерине ууландырылган.

Алтай Республиканыҥ тогус школыныҥ 2-4 класстыҥ ӱренчиктериниҥ бастыра иштерин шиҥдеп кӧргӧндӧ, балдардыҥ текши билгири орто кеминде. Алтай тилле берилген јакылталарды бӱдӱргенин шиҥдеп кӧрзӧ, 1-кы јакылтаны (јурукта не јуралганын бир сӧслӧ бичиирин) ӱренчиктердиҥ кӧп сабазы чын бӱдӱрген. Кезик ле ӱренчиктер сӧстиҥ чын бичилериниҥ ээжилерин бускан. 2-чи јакылтаны бӱдӱреринде ӱренчиктер јурукта не јуралганын бир эрмекле кӧргӱскен, је эрмекте сӧстӧрдиҥ турар аайы бузылган.

3-чи јакылтада јуруктагы кӧргӱзилген учурал аайынча сурак тургузар керек болгон, је кезик ӱренчиктер јакылтаны ајарып кычырбаганынаҥ улам, суракту эрмек тургузардыҥ ордына тегин эрмектер бичиген. Кезик эрмектер јуруктагы учуралга келишпей турганы база бар.

4-чи јакылта бойын кандый бир учуралда тудунып билерине, јастыра кылык-јаҥду болбозына, этикетттиҥ ээжилерин буспай јӱрерине берилген. Мында ӱренчик 3-4 эрмекле айалгага келиштире текст тургузар керек болгон.

Берилген јакылта ӱренчиктердиҥ бойыныҥ таҥынаҥ ӧзӱмиле колбулу темигӱлерин шиҥдеп кӧрӧр амадулу тургузылган. Берилген јакылтаны ӱренчиктер бӱдӱрерге ченешкендер. Ӱренчиктер этикет ээжилерди текши оҥдоп турганы билдирет.

Текстти божодылган таныктарын, токтой тӱжер темдектерин тургузып, кӧчӱрип бичи деп, јакылталар ӱренчиктердиҥ ајарыҥкайын, ӱредӱзиниҥ чыҥдыйын кӧрӧр амадулу берилген.

Текстле иштеери аайынча 2 бӧлӱкте берилген јакылталарды бӱдӱрип ӱренчиктердиҥ литературалык кычырышла алган билгирлери, текши ӱредӱ эдилгелер темиккени шиҥделген.

2-4 класстыҥ кезик ӱренчиктери тексттиҥ тӧс шӱӱлтезин бичииринде; кычырган тексттиҥ планын тургузарында; текст аайынча бойыныҥ шӱӱлтезин чыгара бичииринде кӱчсингендер. Текстти лаптап кычырбаганынаҥ улам кезик сурактарга чике каруу берилбеген де учуралдар бар.

Текстле иштеп билери, оныҥ ылгамалын эдери, керектӱ јетирӱни тексттеҥ таап, оныҥ шӱӱлтезин оҥдоп турары – ол метапредметный турулталарга јединери болот. Оныҥ учун ФГОС-тыҥ некелтезиле 2-чи класстыҥ (кыска текстле иштеер), 3-4 класстыҥ ӱренчиктери 70-200 сӧстӧҥ турган текстле иштеп, ого план тургузып, тексттиҥ ылгамалын эдип турарына јединер керек.

Баштамы класстардыҥ ӱренчиктерин ӱредӱчи башка-башка бӱдӱмдӱ текстти лаптап, сананып кычырарына, оҥдогонын куучындап јетирерине ууламјылап ӱредер.

**Алтай тилле ӱренчиктердиҥ ӱредӱзиниҥ чыҥдыйын бийиктедерине методикалык ууламјыларды (чын бичиириле иш ӧткӱрери; куучын-эрмектиҥ бӧлӱктериле иштееери; эрмекти чын тургузарыла, текстле иштеериле)** ИПК и ППРО РА-ныҥ алтай тил ле литератураны ӱредериниҥ кафедразыныҥ ишчилери тургускан. Бу материалды ИПК и ППРО РА-ныҥ ишчилериниҥ 2016 јылдыҥ јаан изӱ айында чыгатан методическалык ууламјыларынаҥ алар аргалу.

**Литература**

1. Левитская, Н. А. Проектирование современного урока в контексте федеральных стандартов второго поколения. /Н.А. Левитская //Школьные технологии. – 2013. – №3 – С.28-33.
2. Лютых, В. В., Баженова, И. В. Система внутреннего мониторинга учителя как средство повышения качества обучения / В.В. Лютых и др. //Методист – 2015. /№5 – С.56-60.
3. Миронов А. В. Организация урока, ориентированного на ФГОС / А.В. Миронов // Вестник образования – 2014. – №14 – С.42-49
4. Могилев, А. В. Конструируем современный урок. /А.В. Могилев // Народное образование – 2013. – №1. – С.175-183.
5. Морук, Л.А. Внеурочная деятельность как условие воспитания читательской культуры школьников / Л.А. Морук //Методист – 2015. /№1 – С.42-44.
6. Пинская, М.А., Улановская И.М. Новые формы оценивания / М.А. Пинская, И.М. Улановская – М., Просвещение, 2013. –79 с.
7. Разумова, О. В. Система работы по развитию творческих способностей младших школьников на уроках русского языка и литературного чтения. / О.В. Разумова //Методист – 2016. /№4 – С.36-39.
8. Рязанова А.Я. Новое понимание учебного процесса в информационной образовательной среде / А.Я. Рязанова //Методист – 2016. /№4 – С.33-36.

**Алтай тилле тузаланатан литература**

1. Методические рекомендации по проведению государственной итоговой аттестации по родному языку и родной литературе по образовательным программам основного общего и среднего общего образования в форме государственного выпускного экзамена. Приказ Министерства образования и науки Республики Алтай № 512 от 29 марта 2016 года.
2. Амырова, Ж.И. Алтай тилдиҥ урокторын системно-деятельностный эп-аргала ӧткӱрериниҥ методикалык ууламјылары. / Ж.И. Амырова. // Сборник методических рекомендаций по актуальным проблемам обучения и воспитания (№2). – Барнаул. – 2014. С. 69-78.
3. Амырова, Ж.И. Алтай тилдиҥ урогында орто класстарда ӱренчиктерди текши ӱредӱ эдилгелерге темиктирери. / Ж.И. Амырова. //Современное осмысление личности и наследия классика алтайской литературы Л.В. Кокышева в школе. – Горно-Алтайск, 2013. С.99-105
4. Чандыева, Е.Д. Алтай тил ле литературала ӱредӱ шиҥжӱ ишти школдо ууламјылаары. / Е.Д. Чандыева. // Сборник методических рекомендаций по актуальным проблемам обучения и воспитания (№2). – Барнаул. – 2014. С. 78-86.
5. Чандыева, Е.Д., Шокшиланова, А.С. Алтай тил ле литератураныҥ урокторында текши ӱредӱ эдилгелерди темиктирери. / Е.Д. Чандыева, А.С. Шокшиланова. – Горно-Алтайск, 2012. – 88 с.
6. Чандыева, Е.Д. Эмдиги ӧйдиҥ урогы: бӱдӱмдери, тургузылган аайы, некелтелери. / Е.Д. Чандыева. // Проблемы обучения алтайскому языку по программе для невладеющих в общеобразовательных учреждениях Республики Алтай. – Барнаул – 2013. С.33-39.

**Интернет-ресурстар:**

Систематизированное описание учебных задач и ситуаций, обеспечивающих возможность реализации системы внутренней оценки: дидактические и раздаточные материалы - <http://standart.edu.ru/catalog.aspx?CatalogId=448>.

Конкурсы, олимпиады учащихся, критерии оценивания экзаменационных работ

WWW ripkrora.ru, ipk.altaykaf